Lucas Janszoon Waghenaer

Lucas Janszoon Waghenaer (født 1533/34, død 1606) var en nederlandsk styrmann og kartograf som var født i Enkhuizen.

Han var en av grunnleggerne, og det mest berømte medlemmet, av den nord-hollandske skole, som spilte en viktig rolle i den tidlige utvikling av hollandsk sjøkartproduksjon. Mellom 1550 og 1579 seilte han som styrmann. I løpet av disse årene var han i kontakt med portugisiske, spanske og italienske sjømenn. Kunnskapen om sjøkart og seilingsbeskrivelser som Wagheaer fikk gjennom disse kontaktene hadde stor innflytelse på hans senere arbeider. Etter karrieren som aktiv sjømann, begynte han å jobbe i havnen i Enkhuizen med innsamling av avgifter.

Hans første publikasjon kom i 1584, og ble kalt Spieghel der zeevaerdt («Sjøfartens speil»). Dette kartverket kombinerte sjøkart og seilingsbeskrivelser for Europas vestlige og nordvestlige kyst. Det var det første i sitt slag innen den maritime kartografiens historie, og var en umiddelbar suksess. En andre del ble utgitt året etter. Spieghel der zeevaerdt ble trykt opp flere ganger, og ble oversatt til engelsk, tysk, latin og fransk.
I 1592 ble hans andre losbok, Thresoor der Zeevaert («Sjøfartens skattkammer»), utgitt. Hans tredje og siste publikasjon, Enchuyser zeecaertboeck («Enkjuizen sjøkartbok»), kom ut i 1598.

Lucas Janszoon Waghenaer døde i 1606 i Enkhuizen, trolig som en fattig mann. Myndighetene forlenget pensjonen hans i ett år for hans enke.Ligue des Bibliothèques Europeénnes de Recherche, Groupe des Cartothécaires de LIBER   Koeman, C. Lucas Janszoon Waghenaer: A Sixteenth Century Marine Cartographer The Geographical Journal, Vol. 131, No. 2. (Jun., 1965), s. 202-212.

 Referanser 

 Litteratur 
 (NL) Lucas Janszoon Waghenaer, "T'eerste deel vande Spieghel der zeevaerdt, van de navigatie der Westersche zee, innehoudende alle de custen van Vranckrijck, Spaingen ende 't principaelste deel van Engelandt, in diversche zee caerten begrepen", Leiden, Christoffel Plantijn, 1584.

Kategori:Nederlandske kartografer
Kategori:Nederlandske sjøfarere
Kategori:Personer fra Enkhuizen
Kategori:Artikler i sjøfart-prosjektet